Tutkitaan tyyliä

1. Onko teksti neutraalia asiatyyliä vai kohosteista tyyliä? Voit päätyä määrittelemään tekstin myös jonnekin näiden välimaastoon.

2. Mitä tekstilajia teksti edustaa? Mistä aiheesta siinä puhutaan? Mitä tekstillä halutaan saada aikaan (tavoite)? Mieti, millainen tyyli sopii parhaiten näihin tai on jopa oletettua.

3. Mikä on tekstin ilmestymiskonteksti: milloin ja missä se on ilmestynyt?

4. Lähde perustelemaan havaintosi hakemalla tekstistä esimerkkejä. Tyyliä tutkitaan kielestä ja rakenteesta (sanataso, lausetaso, koko teksti: sananvalinnat, kuvakieli; lausetyypit, modukset eli verbien tapaluokat; rinnastukset, vastakkainasettelut, toisto; rytmi; retoriset keinot; sidosteisuus).

5. Erittele myös tekstin sävyjä ja pohdi niiden vaikutusta tyyliin. Sävyä tutkitaan kolmesta näkökulmasta:

kirjoittajan suhde itseensä (onko taustalla vai esillä, vakava vai itseironinen, asiantuntija vai yksityishenkilö),

suhde vastaanottajaan (kohtelias vai epäkohtelias, virallinen vai tuttavallinen, totinen vai hauskuttava, neutraali vai ohjaileva) ja

suhde itse asiaan, josta kirjoittaa tai puhuu (varma vai epävarma, vähättelevä vai arvostava, juhlallinen vai arkinen, yksioikoinen vai ironinen, abstrakti vai konkreettinen).

6. Lopuksi voit arvioida tyylin onnistuneisuutta tavoitteiden, asian selvittämisen, tekstilajin ja julkaisuajan ja -paikan kannalta.

Tyylin voi nimetä muun muassa seuraavilla nimityksillä:

1. Neutraali asiatyyli, alaryhmänä tässä voi olla esim. paperikielinen (käytetään paljon lyhenteitä ja sanoja, joita ei puhuttaessa käytetä)

2. Kohosteinen tyyli, tätä voi myös tarkentaa seuraavin alaryhmien mukaisesti:

esseistinen tyyli

kaunokirjallinen tyyli

puhekielinen

alatyylinen

vanhahtava tyyli

ylevä tyyli tai ylätyylinen

hengellinen tyyli

arkinen tyyli

halventava

lastenkieli

slangi

murre

kansankieli

konkreettinen tyyli

abstrakti jne.